Noordwes-onnie in hof ná beweerde aanrandingArgieffoto ŉ 55-jarige onderwyser het in ŉ hof in Noordwes verskyn op aanklag dat hy ŉ negejarige seun aangerand het deur ŉ balpuntpen tussen sy twee vingers in te druk. “Die onderwyser het Maandag in die Mogwase-landdroshof verskyn,” het maj. Pelonomi Makau, woordvoerder van die polisie, gesê. “Hy is vrygelaat op borgtog van R500.” Makau het gesê die saak spruit uit ŉ voorval wat verlede week Donderdag op 28 Januarie by ŉ laerskool in Moruleng plaasgevind het. “Die kind is na ŉ hospitaal geneem met ernstige beserings.” Die saak is tot 23 Februarie uitgestel vir verdere ondersoek. “Hy staan tereg op aanklag van aanranding met die doel om ernstige liggaamlike skade aan te rig.”